सरकारी स्कूलों में थोड़े से सुधार की भी लोग प्रशंसा करते हैं और सारे देश का ध्यान उधर जाता है, क्योंकि देश की बहुत बड़ी आवश्यकता यह है कि सरकारी स्कूल सुधरें। उनके सुधर जाने पर निजी स्कूलों, जिन्हें बिना किसी कारण पब्लिक स्कूल कहा जाता है, की मनमानी समाप्त नहीं तो कम अवश्य होगी। यही नहीं यदि सरकारी स्कूल सही ढंग से चलनें लगें तो वे लोग शिक्षा में निवेश नहीं करेंगे जिनकी सोच केवल मुनाफा कमाने तक ही सीमित होती है। दिल्ली सरकार ने अपने अध्यापकों और मंत्रियों को विदेश भेजा। इस क्रम में फिनलैंड की चर्चा खूब चली, लेकिन सभी जानते हैैं कि भारत फिनलैंड नहीं है।